14.,15.,16.

A minősített vélemény enyhítése érdekében az ENIAC az ARTEMIS-szel együtt közös cselekvési tervet nyújt be: 1. A nemzeti finanszírozó hatóságoknál tett látogatások: Németországban, Belgiumban és Franciaországban már sor került a látogatásokra, amelyeket követően kiegészítő dokumentáció készült. Az értékelő jelentések kidolgozása folyamatban van. Az eddigi eredmények a következők: — Németország (az uniós támogatások 15,9 %-a kapcsolódik az ENIAC-hoz): jól dokumentált rendszer, amelyet a felelősségi körök határozott elválasztása és többszintű ellenőrzés jellemez. Németország a közvetett fellépés végén elvégzett utólagos „mélyreható vizsgálati” eljárás útján szerez bizonyosságot. Előzetes értékelésünk alapján az utólagos „mélyreható vizsgálati” eljárás megfelel a nemzetközi standardoknak. 2013-ban ezt az eljárást a 424 művelet közül egy 120 műveletből álló mintánál (28,3 %) alkalmazták, amelyek esetében a hibaarány 1 % alatt volt. Folyamatban lévő tevékenységek: az eljárás néhány szempontját jelenleg tisztázzák, mielőtt végleges következtetéseket vonnának le az értékelésről. Párbeszédet indítottunk a mintavételezés megvitatásáról, amely lehetővé tenné az eredményeknek a többi országból származó hasonló eredményekkel való konszolidálását. Ennek 2014 végére kell lezárulnia. — Belgium (az uniós támogatások 4,8 %-a kapcsolódik az ENIAC-hoz): jól dokumentált rendszer, amelyet a felelősségi körök határozott elválasztása és többszintű ellenőrzés jellemez. Belgium a közvetett fellépés végén elvégzett utólagos „mélyreható vizsgálati” eljárás útján szerez bizonyosságot. Értékelésünk alapján ez az eljárás az érvényben lévő nemzetközi standardoknak megfelelően végrehajtott ellenőrzésekkel megegyező bizonyossági szintet eredményez. Belgium a végleges kifizetések végrehajtása előtt az összes ARTEMIS- és ENIAC-projektet (100 %) előzetes „mélyreható vizsgálatnak” veti alá. Belgium utólagos vizsgálatokat kizárólag az eljárások tekintetében hajt végre a rendszer javítása érdekében. Következésképpen a bizonyossági rendszer nem eredményez hibát (illetve a hibaarány nullának tekinthető). — Franciaország (az uniós támogatások 35,8 %-a kapcsolódik az ENIAC-hoz): a rendszer az összes 2011 előtt megkezdett tevékenység 100 %-os vizsgálatán alapult, amikor Franciaország egy forráshatékonyabb rendszert vezetett be a felelősségi körök világos elválasztásával és utólagos statisztikai vizsgálatokon alapuló többszintű ellenőrzéssel. Előzetes értékelésünk alapján az utólagos „mélyreható vizsgálati” eljárás megfelel a nemzetközi standardoknak. Franciaország a közvetett fellépés végén elvégzett utólagos „mélyreható vizsgálati” eljárás útján szerez bizonyosságot. Az új rendszer alapján megkezdett első tevékenységek 2015-ben fejeződnek be, ezért Franciaország még nem tudott benyújtani statisztikai információkat. További párbeszéd van kilátásban Hollandiával (az uniós támogatások 19,6 %-a kapcsolódik az ENIAC-hoz) és Ausztriával (az uniós támogatások 5,1 %-a kapcsolódik az ENIAC-hoz). 2. Az ellenőrzött fél egy 2014. október elsején Brüsszelben tartott műhelytalálkozóra hívta az ARTEMIS/ENIAC tagállamok könyvvizsgáló hatóságait, az Európai Bizottság ellenőreit és az Európai Számvevőszéket, hogy bemutassák bizonyosságszerzési rendszereiket és megosszák egymással legjobb gyakorlataikat a konvergencia elősegítése és a nemzeti rendszerekkel összeegyeztethető eljárások meghatározása érdekében.